Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile

(2022/C 278/09)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„PIADINA ROMAGNOLA“ / „PIADA ROMAGNOLA“

ELi nr: PGI-IT-1067-AM01 - 12.11.2020

KPN ( ) KGT (X)

1. Taotlejate rühm ja õigustatud huvi

Consorzio di Promozione e Tutela della Piadina Romagnola (Piadina Romagnola edendamise ja kaitse ühing) Piazza L. Tosi 4 47923 Rimini Itaalia

Tel +39 0541 760227

Faks +39 0541 791734

Mobiil +39 366 1136514

E-post: consorziopiadinaromagnola@pec.it

Tootjate ühendus Consorzio di Promozione e Tutela della Piadina Romagnola ühendab pagaritoote „Piadina Romagnola“ tootjaid ja sellel on õigus esitada muutmistaotlus vastavalt põllumajandus-, toidu- ja metsandusministeeriumi 14. oktoobri 2013. aasta dekreedi nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☐ Geograafiline piirkond

☐ Päritolutõendid

☒ Tootmismeetod

☐ Seos piirkonnaga

☒ Märgistus

☒ Muu (kontrollid)

4. Muudatuse liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

5. Muudatus(ed)

Toote kirjeldus

— Tootespetsifikaadi artikli 2 järgmist toote kirjelduse osa: Toodet „Piadina Romagnola“ / „Piada Romagnola“ valmistatakse nisujahust, mis segatakse vee, rasvaine, soola ja teatavate mittekohustuslike koostisainetega. Vabasse ringlusse lubamisel on toode elevandiluuvalge värvusega ja selle mõlemal pool on eri suuruse ja tumedusastmega iseloomulikud merevaigukarva laigud. Tootel on meeldiv maitse ja iseloomulik lõhn, mis meenutab värskelt küpsetatud saia. muudetakse järgmiselt: Toodet „Piadina Romagnola“ / „Piada Romagnola“ valmistatakse nisu- või polbnisujahust, mis segatakse vee, rasvaine, soola ja teatavate mittekohustuslike koostisainetega. Vabasse ringlusse lubamisel on toode elevandiluuvalge kuni tumeda merevaigu värvusega ja selle mõlemal pool on eri suuruse ja tumedusastmega iseloomulikud merevaigukarva laigud. Tootel on meeldiv maitse ja iseloomulik lõhn, mis meenutab värskelt küpsetatud saia. Muudatusega lisatakse kasutatavate koostisosade hulka muud liiki jahu ning seega mõjutatakse ka tootmismeetodit.

— Polbnisujahu on tarbijate hulgas kõrgelt hinnatud, muu hulgas selle väikese gluteenisisalduse tõttu, ning Itaalia lameleiva ehk piadina valmistamisel kasutatakse seda sageli. Seda tõendavad ka jahule üldiselt viitavad kirjalikud allikad. Polbnisu on üks vanimatest viljasortidest, mida eales kasvatatud (Itaalias tuntakse seda juba Rooma ajastust alates). Muud liiki jahu – kõvanisujahu – kasutamine võimaldab laiendada toorainete valikut nii, et see hõlmaks nii pehme kui ka kõva nisu puhul ka traditsioonilise geneetilise valiku alla kuuluvaid teravilju, mida nimetatakse ka iidseteks teraviljadeks.

— Seda tüüpi jahu lisamine mõjutab valmistoote välimust, eelkõige selle värvust, mille kirjeldust on seetõttu muudetud täpsemaks, lisades sõnad „kuni tumeda merevaigu“. Muudatus puudutab koonddokumendi punkte 3.2 ja 5.

Tootmismeetod

— Tootespetsifikaadi artiklis 5 on loetletud järgmised kohustuslikud koostisained. Kohustuslikud koostisained 1 kg pehmest nisust valmistatud jahu kohta: pehmest nisust valmistatud jahu; vesi: ühtlase taina saamiseks vajalikul hulgal; sool: kuni 25 g; rasvaine: kuni 250 g sulatatud searasva ja/või oliiviõli ja/või esimese külmpressi oliiviõli. Seda loetelu täiendatakse järgmiselt. Kohustuslikud koostisained 1 kg pehmest või polbnisust valmistatud jahu kohta: nisu- või polbnisujahu; vesi: ühtlase taina saamiseks vajalikul hulgal; sool: kuni 25 g; rasvaine: kuni 250 g sulatatud searasva ja/või oliiviõli ja/või esimese külmpressi oliiviõli. Muudatus seisneb muud liiki nisujahu ja polbnisujahu lisamises koostisainete hulka. Muudatuse põhjused on esitatud toote kirjelduse osas, mis on tihedalt seotud tootmismeetodiga. Sama muudatus tehakse ka koonddokumendi punktis 3.3.

— Tootespetsifikaadi artiklis 5 esitatud mittekohustuslike toorainete loetelu täiendatakse järgmiselt. Värske või kõrgkuumutatud lehmapiim: kuni 300 ml; õiemesi: kuni 20 g; rasvaine: rasvaine üldkogus võib sisaldada ka päevalilleõli, kuid ainult siis, kui seda kasutatakse koos esimese külmpressi oliiviõliga ja sellest väiksemas koguses. Paljud tootjad lisavad peamistele koostisainetele midagi, mis lisaks tootele isikupära, nii nagu siis, kui toodet valmistati peamiselt kodumajapidamistes ja iga pere või väiketootja kohandas põhiretsepti veidi oma maitse järgi. Tootespetsifikaadis on seda nüüd arvesse võetud. Piim ja mesi on kõige enam kasutatavad koostisained, mida on ajaloolistes dokumentides kõige sagedamini mainitud. See muudatus võimaldab suuremal hulgal tootjatel, kellest enamik on väga väikesed ettevõtjad, hakata tootma kaitstud geograafilise tähisega „Piadina Romagnola“ lameleiba, sest retseptid, mida nad on pikka aega kasutanud, on viidud vastavusse tootespetsifikaadi ja kaitstud geograafilise tähise kontrollisüsteemiga. Võimalus kasutada esimese külmpressi oliiviõlist väiksemas koguses päevalilleõli nii, et tootespetsifikaadi olemus ei muutuks, on lisatud tehnilistel põhjustel, kuna päevalilleõli muudab taina pehmemaks ning seega on seda lihtsam rullida. Piadina-rullid on tarbijate seas väga populaarsed, kuna neid saab nautida mitmel moel. Sama muudatus tehakse ka koonddokumendi punktis 3.3.

— Küpsetamistemperatuuri käsitlevat sätet: Küpsetamistemperatuurid jäävad vahemikku 200–250 °C ja toode ei tohi jääda plaadile kauemaks kui 4 minutit. muudetakse järgmiselt: Küpsetamistemperatuurid jäävad vahemikku 150–300 °C ja toode ei tohi jääda plaadile kauemaks kui 4 minutit. Muudatus on vajalik mitmel tehnilisel põhjusel. Kasutatavad küpsetusplaadid on eri mõõtmetega ja mõnikord sattuvad need õhuvoolude kätte, mis võivad mõjutada temperatuuri. Värskelt valmistatud ja seega külmade toodete asetamine küpsetusplaadile võib samuti põhjustada temperatuuri kõikumist. Seetõttu tuleks temperatuurivahemikku suurendada, olgugi et keskmine temperatuur jääb esialgu kehtestatud väärtuste piiresse. Tuleb märkida, et need muudatused toote valmistamisviisis ei mõjuta mingil viisil tootmismeetodit reguleerivaid eeskirju, mis jäävad kehtima praegu tootespetsifikaadis sätestatud kujul. Sama muudatus tehakse ka koonddokumendi punktis 3.4.

Märgistus

Tootespetsifikaadi artiklis 8 on sätestatud märgistamise ja pakendamise eeskirjad.

— Märgistamiseeskirjadesse lisatakse järgmine lause, mis puudutab muu hulgas toote logol kasutatavaid värve. Kujutis võib olla mustvalge, kui must ja valge on ainsad märgisel kasutatavad värvid. Muudatuse eesmärk on lubada tootjatel trükkida märgised mustvalgena, et muuta „Piadina Romagnola“ lameleiva turustamine neile lihtsamaks. Sama muudatus tehakse ka koonddokumendi punktis 3.6.

— Lisaks muudetakse tootespetsifikaadi sätet, milles käsitletakse märgisele lisatavaid sõnu: Kui vähemalt kolme järgmist tootmisprotsessi etappi: taina valmistamine, portsjoniteks jagamine, rullimine ja küpsetamine – tehakse käsitsi ja kui pakend ei ole kinnine, võib logo juurde lisada sõnad „traditsiooniline käsitsi valmistatud toode“ samas fondis, sama värvi ja suuruses tähtedega kui sõna „Romagnola“, järgmiselt: Kui kasutatakse tootmisprotsessi, mille käigus toimub käsitsi portsjoniteks jagamine ja küpsetamine, ja kui pakend ei ole kinnine, võib logo juurde lisada sõnad „traditsiooniline käsitsi valmistatud toode“ samas fondis, sama värvi ja suuruses tähtedega kui sõna „Romagnola“. Olgu märgitud, et tootespetsifikaadis on juba sätestatud, et paljud päritolupiirkonnas tegutsevad mikroettevõtjad (kioskid ja väikepoed, kus müüakse pakendamata piadina’sid otse tarbijatele) võivad kasutada seda tüüpi väikesemahulise tootmise toetamiseks sõnastust „traditsiooniline käsitsi valmistatud toode“. Neis ettevõtetes käsitsi tehtavad toimingud piirduvad tavaliselt portsjoniteks jagamise ja küpsetamisega, samal ajal kui taina rullimisel kasutatakse tootmisprotsessi kiirendamiseks sageli mehaanilisi seadmeid. Kuna tootmisprotsessi see etapp toimub vaid osaliselt käsitsi, siis tuleks vääritimõistmise vältimiseks viide taina rullimisele välja jätta, kuid tootjatel tuleks siiski lubada seda sõnastust kasutada tingimusel, et portsjoniteks jagamine ja küpsetamine toimub endiselt täielikult käsitsi.

— Märgistust käsitlev muudatus võimaldab kasutada järgmist sõnastust: Kui „Piadina Romagnola“ / „Piada Romagnola“ lameleiva paksus on 4–8 mm, võib märgisele lisada sõnad „spessa“ või „la spessa“ [„paks“]. Muudatusega lubatakse viidata toote erilistele omadusele, ilma neid ülistamata, et tuua esile tootespetsifikaadis käsitletud kahe tootetüübi (klassikaline „Piadina Romagnola“ ja selle Rimini variant) erinevus, millest tarbijad saavad ostu sooritamisel juhinduda. Sama muudatus tehakse ka koonddokumendi punktis 3.6.

Muud: kontrollid

Tootespetsifikaadi artikkel 7, milles viidatakse asutusele, kelle ülesanne on kontrollida, kas toode vastab tootespetsifikaadis sätestatud nõuetele, on ümber sõnastatud, et viia see kooskõlla määruse (EL) nr 1151/2012 artikli 7 punktiga g.

KOONDDOKUMENT

„PIADINA ROMAGNOLA“ / „PIADA ROMAGNOLA“

ELi nr: PGI-IT-1067-AM01 - 12.11.2020

KPN ( ) KGT (X)

1. Nimetus

„Piadina Romagnola“ / „Piada Romagnola“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted.

3.2. Punktis 1 esitatud nimetusele vastava toote kirjeldus

Nimetusega „Piadina Romagnola“ / „Piada Romagnola“ tähistatakse pagaritoodet, mida valmistatakse jahust, rasvainest, soolast ja mittekohustuslikest koostisainetest kokku segatud tainast ja mida küpsetatakse plaadil.

Vabasse ringlusse lubamisel on toode kettakujuline ja elevandiluuvalge kuni tumeda merevaigu värvusega ning selle mõlemal pool on eri suuruse ja tumedusastmega iseloomulikud merevaigukarva laigud. Tootel on meeldiv maitse ja iseloomulik lõhn, mis meenutab värskelt küpsetatud saia.

Tootele „Piadina Romagnola“ / „Piada Romagnola“ iseloomulikud füüsikalised omadused on järgmised:

kuju: ümar, ebakorrapärane;

suurus:

— läbimõõt 15–25 cm ja Rimini variandi puhul 23–30 cm;

— paksus 4–8 mm ja Rimini variandi puhul kuni 3 mm;

väliskuju: pind on ebatasane ja ebaühtlane, plaadil küpsemise tõttu on selles eri suurusega merevaigukarva laigud ja õhumullid.

Organoleptilised omadused: meeldiv maitse ja iseloomulik lõhn, mis meenutab värskelt küpsetatud saia.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Piadina Romagnola“ / „Piada Romagnola“ valmistamiseks vajalikud koostisained on järgmised.

3.3.1. Kohustuslikud koostisained 1 kg pehmest või polbnisust valmistatud jahu kohta: nisu- või polbnisujahu; vesi: ühtlase taina saamiseks vajalikul hulgal; sool: kuni 25 g; rasvaine: kuni 250 g sulatatud searasva ja/või oliiviõli ja/või esimese külmpressi oliiviõli.

3.3.2. Mittekohustuslikud koostisained 1 kg pehmest või polbnisust valmistatud jahu kohta: kergitusained: kuni 20 g söögisoodat, dinaatriumdifosfaati, maisi- või nisutärklist; värske või kõrgkuumutatud lehmapiim: kuni 300 ml; õiemesi: kuni 20 g; rasvaine: rasvaine üldkogus võib sisaldada ka päevalilleõli, kuid ainult siis, kui seda kasutatakse koos esimese külmpressi oliiviõliga ja sellest väiksemas koguses. Säilitus- ja lõhnaaineid ega muid lisandeid ei ole lubatud kasutada.

3.4. Tootmise erietapid, mis peavad toimuma määratletud geograafilises piirkonnas

Kõik allpool loetletud tootmisetapid peavad toimuma määratletud geograafilises piirkonnas:

taina valmistamine (koostisained segatakse veega, kuni saadakse ühtlane tainas);

portsjoniteks jagamine (tainas jagatakse käsitsi või mehaaniliselt pätsikesteks või pallikesteks);

rullimine (toote „Piadina Romagnola“ / „Piada Romagnola“ valmistamisel rullitakse tainapätsikesed või -pallikesed ainult ja eranditult mehaaniliselt või käsitsi);

küpsetamine (küpsetamine tähendab tainaketta mõlema poole kuumtöötlemist. Ketas pööratakse ümber käsitsi või mehaaniliselt. Küpsetamistemperatuurid jäävad vahemikku 150–300 °C ja toode ei tohi jääda küpsetusplaadile kauemaks kui 4 minutit);

jahutamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Selleks et toote tekstuur pärast jahtumist säiliks, peavad tootmine ja pakendamine vahetult üksteisele järgnema. Kui toode on õhuga otseses kokkupuutes loomulikust jahtumisperioodist kauem, mõjutab see tootele omaseid organoleptilisi omadusi ning toode muutub kuivaks ja kõvaks.

Kohese tarbimise korral müüakse „Piadina Romagnola“ / „Piada Romagnola“ lameleiba pakendatuna toidupaberisse või riide sisse; toote hilisemaks tarbimiseks pakendatakse see õhukindlalt suletud toidupakendisse.

Hilisemaks tarbimiseks mõeldud toote pakendamine õhukindlalt suletavasse toidupakendisse ei hoia ära mitte ainult selle organoleptiliste omaduste halvenemise, vaid ka väliste saasteallikate, nagu jahuparasiitide (eelkõige jahuleediku) kahjuliku mõju.

3.6. Sellise toote märgistamise erieeskirjad, millele registreeritud nimetus viitab

Kaitstud geograafilise tähisega „Piadina Romagnola“ / „Piada Romagnola“ lameleiva igale pakendile peab olema selgete, loetavate, kustumatute ja hästi eristatavate tähtedega trükitud järgmine teave:

— ELi logo;

— nimetus „Piadina Romagnola“ / „Piada Romagnola“, millele järgneb väljend „Indicazione Geografica Protetta“ [„kaitstud geograafiline tähis“] või selle akronüüm „IGP“ [„KGT“];

— toote logo.

Toote „Piadina Romagnola“ / „Piada Romagnola“ Rimini variandi puhul on kohustuslik lisada pakendile nimetusega „Piadina Romagnola“ / „Piada Romagnola“ samasuguste selgete, loetavate, kustumatute ja hästi eristatavate trükitähtedega sõnad „alla Riminese“ (Rimini moodi), pakkudes nii tarbijale täpsemat teavet.

Logo on järgmine.

Värvidest kasutatakse pruuni 724 C ja beeži 728 C. Kujutis võib olla mustvalge, kui must ja valge on ainsad märgisel kasutatavad värvid.

Kui toodet müüb otse ja üksnes tootja, võivad eespool osutatud logo ja teave olla esitatud müügikoha sildil. Nimetus „Piadina Romagnola“ / „Piada Romagnola“ (KGT) ja mis tahes muud käesoleva dokumendiga ette nähtud väljendid peavad olema grupeeritud samale vaateväljale ning kirjutatud selgete, loetavate ja kustumatute tähtedega, mis on piisavalt suured, et põhjalt, millele need on trükitud, hästi esile tulla ja muude tähistuste või kujutiste seast hästi välja paista.

Märgisel võib esitada ka muud mittekohustuslikku tarbijale mõeldud teavet ja/või toitumisalast teavet, sealhulgas ärinimed ja kaubamärgid, mis ei ole toodet ülistav ega ostjat eksitav. Kui „Piadina Romagnola“ / „Piada Romagnola“ lameleiva paksus on 4–8 mm, võib märgisele lisada sõnad „spessa“ või „la spessa“ [„paks“]. Rahvusvahelistele turgudele suunatud toodete puhul võivad sõnad „kaitstud geograafiline tähis“ olla asjaomase riigi keeles.

4. Geograafilise piirkonna täpne määratlus

Toote „Piadina Romagnola“ / „Piada Romagnola“ tootmis- ja pakendamispiirkond asub ajaloolise Romagna piirkonna territooriumil, hõlmates kogu Rimini, Forlì-Cesena ja Ravenna provintside territooriume ning Bologna provintsi järgmisi kommuune: Borgo Tossignano, Casalfiumanese, Castel del Rio, Castel Guelfo, Castel San Pietro, Dozza, Fontanelice, Imola ja Mordano.

5. Seos geograafilise piirkonnaga

Romagna asub Emilia-Romagna maakonna kõige idapoolsemas osas. Selle territoorium laiub idas asuvast Aadria mere rannikust kuni Bologna provintsi piirini läänes, Marche maakonna piirist lõunas kuni Ferrara provintsini põhjas. Romagnas valitseb subkontinentaalne mõõdukalt soe kliima, mis varieerub tulenevalt maapinna kõrgusest ja ranniku kaugusest. Kuigi Romagna kliima ei erine oluliselt ülejäänud Põhja-Itaalia kliimast, on tal oma eripära seoses järkjärgulise üleminekuga tasandikuks.

Ajalooliselt levis toote „Piadina Romagnola“ / „Piada Romagnola“ tootmine ja tarbimine Romagnas alternatiivina leivatootmisele, aidates üle saada leivapuudusest. Seega omandas see romagnalaste rahvusliku leiva tiitli, mille omistas talle Romagna luuletaja Giovanni Pascoli.

Sajandite vältel kujunesid traditsioon ja erilised tootmismeetodid üha selgemini välja ning nende alusel hakkas 1970ndatel tekkima koheseks tarbimiseks valmistatud „Piadina Romagnola“ / „Piada Romagnola“ lameleiva väiketootmine ja müümine väikestes müügikioskites.

Väikesed kioskid, kus valmistatakse ja müüakse koheseks tarbimiseks õhukesi piadina’sid, on Romagnas laialt levinud ning piirkonnale iseloomulik eripära, mida teavad hästi nii piirkonna elanikud kui ka turistid. Sellest arenes välja pakendatud ja hilisemaks tarbimiseks mõeldud „Piadina Romagnola“ / „Piada Romagnola“ lameleiva tootmine.

Toodet „Piadina Romagnola“ / „Piada Romagnola“ tuleb valmistada Romagnas põlvest põlve edasi antud võtteid kasutades, mis annavad tootele tema eripära. Koostisained tuleb kokku segada kindlas järjekorras; tainast ei tohi segada liiga kaua ja selle konsistents peab võimaldama tainast rullida. Toodet tuleb küpsetada kindlal temperatuuril ja selleks ettenähtud aja jooksul, leib tuleb küpsetusplaadil ümber pöörata, et see saavutaks punktis 3.2 kirjeldatud omadused.

Kirjeldatud oskused on kohalike tootjate teadmiste ja pikaajaliste kogemuste vili ning tänu sellele on „Piadina Romagnola“ / „Piada Romagnola“ lameleiva erilised omadused jäänud muutumatuks selle loomisest alates, võimaldades säilitada pika aja jooksul toote head mainet.

„Piadina Romagnola“ / „Piada Romagnola“ lameleib on Romagna kõige tüüpilisem toode. Seda müüakse peaaegu kõikjal Romagna tänavatel: omanäolistes värvilistes kioskites, kus seda küpsetavad piadinare’d (naissoost piadina valmistajad), restoranides, gurmeekauplustes ja toidukäitlemisettevõtetes. „Piadina Romagnola“ / „Piada Romagnola“ lameleib on nii kuulus, et seda tuntakse ka väljaspool maakonna piire.

Toodet valmistatakse tainast, mis koosneb jahust, veest, soolast, rasvainest ja mittekohustuslikest koostisainetest ja mida töödeldakse vanu tavasid järgides. See on kettakujuline ning elevandiluuvalge kuni tumeda merevaigu värvusega ning selle mõlemal pool on eri suuruse ja tumedusastmega iseloomulikud merevaigukarva laigud; tootel on meeldiv maitse ja iseloomulik lõhn, mis meenutab värskelt küpsetatud saia.

„Piadina Romagnola“ / „Piada Romagnola“ lameleiva tuntus on tihedalt seotud kohaliku ajaloo ja traditsioonide ning isegi rahvajuttude ja uskumustega.

Sõna „piada“ tuli ametlikult kasutusele tänu Giovanni Pascolile, kes võttis itaalia keelde üle romanjooli murdesõna „piè“. Ühes oma kuulsatest lühiluuletustest laulab luuletaja kiidulaulu „piadinale“, mis on „peaaegu sama vana kui inimkond“, ja kirjeldab seda kui „romagnalaste rahvuslikku leiba“, luues seega lahutamatu seose piadina ja Romagna vahel.

„Piadina romagnola“ lameleiva omadusi on kirjeldatud mitmesugustes teostes, sageli monograafiates. Neis ajaloolistes allikates kinnitatakse toote päritolu, käsitletakse erinevusi kahte liiki piadina vahel, rõhutatakse toote tuntust, andes juhtnööre selle valmistamiseks ning nõuandeid selle kohta, millega koos kõnealust leiba süüa. 1913. aastal kirjeldas Antonio Sassi ajakirjas Il Plaustro piadina„sid kui „romagnalaste traditsioonilisi ja maitsvaid lameleibu (schiacciate)“.

Adelmo Masotti koostatud ja 1996. aastal Zanichelli kirjastuse avaldatud romanjooli-itaalia sõnaraamatus on sõna „piada“ määratletud kui „Romagnale omane õhuke kääritamata leib, mida küpsetatakse kuumal ahjuplaadil“.

Kirjanduses esineb ka mitmeid viited, milles tehakse läbimõõdu ja paksuse järgi vahet tootel „Piadina Romagnola“ / „Piada Romagnola“ ja piadina Rimini variandil. Kahte osutatud toodet eristatakse näiteks Graziano Pozzetto teostes „La Piadina Romagnola Tradizionale“ („Traditsiooniline Romagna Piadina“) (Panozzo Editore, Rimini, 2005) ja „Cucina di Romagna“ („Romagna köök“) (Ed. Franco Muzzio, 2004).

„Piadina Romagnola“ / „Piada Romagnola“ lameleiva retsept tõlgiti 2004. aastal esimest korda ka araabia, prantsuse, inglise, jaapani, hiina, vene, hispaania ja saksa keelde.

„Piadina Romagnola“ / „Piada Romagnola“ lameleivale viidatakse sageli ka gastronoomialastes väljaannetes ja toiduteatmikes.

Toiduteatmikus „Italia a tavola – Guida Gastronomica“ („Itaalia restoranid – gastronoomiline teejuht“) (lk 30, Italian Touring Club, 1984) mainitakse „Piadina Romagnola“ / „Piada Romagnola“ lameleiba ja kirjeldatakse seda peatükis „Traditsioonilised rahvustoidud on säilitanud oma populaarsuse ka tänapäeval“. Artiklis kirjeldatakse selle valmistamiseks kasutatavaid koostisaineid, selle söömisviise kas viilutatult või täidise ümber kokku keeratuna, samuti toote lamedat kuju.

Turismiteatmiku „Turismo gastronomico in Italia“ („Toiduturism Itaalias“) (lk 367–368, Italian Touring Club, 2001) Emilia-Romagna maakonnale pühendatud osas viidatakse pärast Rimini provintsi lühikest kirjeldust soolatud lihatoodete ja juustuga täidetud „Piadina Romagnola“ / „Piada Romagnola“ lameleivale kui provintsi kõige populaarsemale toidule.

Väljaandes „Romagna – viaggio attraverso le regioni italiane“ („Romagna – reis läbi Itaalia maakondade“) (lk 53, Finintenet S.p.A, 2002) pühendatakse peatükk pealkirjaga „Rimini, il regno della Piadina“ („Rimini, kus valitseb piadina“) „Piadina Romagnola“ / „Piada Romagnola“ lameleivale ja kirjeldatakse, kuidas seda valmistada ning juustu ja soolatud lihatoodetega täidetult süüa.

„Piadina Romagnola“ / „Piada Romagnola“ lameleiba on käsitletud ka riiklike telekanalite saadetes. Esile võiks tuua saatesarja „Terra e Sapori“ („Maa ja maitsed“), kus 18. juulil 2008 näidati telekanalil Rai saadet pealkirjaga „Emilia Romagna: i segreti della Piadina“ („Emilia Romagna: piadina saladused“), milles käsitleti „Piadina Romagnola“ / „Piada Romagnola“ lameleiva koostisaineid, retsepti ja valmistusviise.

Lisaks sellele on Romagnas pikk „Piadina Romagnola“ / „Piada Romagnola“ lameleivale pühendatud ürituste ja toidukonkursside traditsioon.

Alates 1993. aastast toimub Ravenna provintsis Cervias igal aastal üritus nimega „Piadina d’Autore“. Selle käigus antakse auhind kõige maitsvamale kohalikus kioskis valmistatud piadina“’le.

Alates 1998. aastast korraldatakse Santarcagelo di Romagnas üritust „Palio della Piadina“, mille eesmärk on selle Romagna autentse ja traditsioonilise toidu väärtustamine.

Ühest 6. juulil 2009. aastal avaldatud artiklist võis lugeda parima piadina auhinna („Parim piadina – parima Romagna retsepti eest antud auhind“) väljaandmise kohta.

2010. aastal välja antud auhinna „Premio Piadina Romagnola, miglior piadina 2010“ („Piadina Romagnola auhind, parim piadina 2010“) kohta avaldati ka pressiteade. Hiljutiste ürituste seast väärivad esiletoomist:

„Lo Sposalizio della Piadina“ („Piadina pulmad“), millega tehti algust 2002. aastal Cesenas eesmärgiga väärtustada „Piadina Romagnola“ / „Piada Romagnola“ lameleivaga seotud traditsioone, ja

kahepäevane festival „Piadina päevad“, mida korraldatakse alates 2010. aastast Emilia-Romagna maakonna veini- ja toidufestivali raames. Selle ajal toimuvad kogu Romagnas üritused, etendused, kontserdid ja piadina degusteerimised.

Viide spetsifikaadi avaldamisele

Ministeerium on algatanud riikliku vastuväite esitamise menetluse, avaldades kaitstud geograafilise tähise „Piadina Romagnola“ / „Piada Romagnola“ muutmise ettepaneku 1. oktoobri 2020. aasta Itaalia Vabariigi Teatajas nr 243.

Tootespetsifikaadi terviktekstiga saab tutvuda veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsandusministeeriumi veebisaidil (www.politicheagricole.it), klõpsates ekraani ülemises paremas osas linki „Qualità“, seejärel ekraani vasakus ääres linki „Prodotti DOP IGP STG“ ja lõpuks linki „Disciplinari di Produzione all’esame dell’UE“.

(1) ELT L 343, 14.12.2012, lk 1.